«Հունիսին Ադրբեջանի կողմից ԼՂՀ-ի դեմ պատերազմական գործողությունների վերսկսումը կապել Ադրբեջանում անցկացվելիք «Ֆորմուլայի» մրցաշարի հետ, շտապողական կարծիք է»,- համոզված է պատմաբան Գեւորգ Մելքոնյանը: Մայիսի 23-ին «Պոստ Սկրիպտում» մամուլի ակումբում նա ասաց, որ Ադրբեջանը ռազմական գործողությունների կդիմի այն ժամանակ, երբ Մերձավոր Արեւելքում տեղի կունենան լուրջ փոփոխություններ. «Արցախյան խնդրի սրացումը պայմանավորված է Սիրիայի գործոնով: Ադրբեջանը սպասում է, թե ինչպես կզարգանան իրադարձությունները Մերձավոր Արեւելքում եւ որ պետության դերակատարությունը կհաստատվի այդտեղ: Եթե Սիրիան գնում է մասնատման, հարց է առաջանում, թե ինչ է ստանում Թուրքիան դրանից: Եթե Սիրիայի բաժանումը տեղի ունենա Թուրքիայի գծած պլանով, Թուրքիայի դերը կմեծանա, եւ Ադրբեջանին հնարավորություն կընձեռվի Արցախի խնդիրը ռազմական ճանապարհով լուծել»: